Tallinn kavatseb kehtestada kesklinnas Tõnismäel Kosmose kino vastas kahe kinnistu detailplaneeringu, millega määratakse ehitusõigus kuni seitsme maapealse ja kuni kuue maapealse korrusega äriruumidega korterelamu rajamiseks.
Tallinna linnavolikogu otsusega kehtestatakse kesklinnas asuva 0,59 hektari suuruse maa-ala kohta koostatud Pärnu maantee 44/Tõnismägi 11a kinnistu ja Pärnu maantee 46/Tõnismägi 13 kinnistu detailplaneering.
Detailplaneeringu koostamise eesmärk on muuta Pärnu maantee 44/Tõnismägi 11a kinnistu elamumaa maakasutuse sihtotstarve kuni 60 protsendi osas elamu- ja vähemalt 40 protsendi osas ärimaaks ning määrata ehitusõigus kuni seitsme maapealse ja kahe maa-aluse korrusega äriruumidega korterelamu ehitamiseks, muuta Pärnu maantee 46/Tõnismägi 13 sihtotstarve kuni 60 protsendi ulatuses elamu- ja vähemalt 40 protsendi ulatuses ärimaaks ning määrata ehitusõigus kuni kuue maapealse ja kahe maa-aluse korrusega äriruumidega korterelamu ehitamiseks ning mõlema krundi kasutamise tingimused.
Pärnu maantee 44/Tõnismägi 11a kinnistu kuulub kinnistusraamatu andmeil Redmont Invest AS-le. Kinnistul asub kahekorruseline elamu ning Paul Kerese monument.
Pärnu maantee 46/Tõnismägi 13 kinnistu, mille omanikud kinnistusraamatu andmeil on S. Raidma ja K. Raidma, on hoonestatud kahe elamu ja ühe abihoonega.
Alale on kavandatud kokku 126 parkimiskohta.
Redmont Investi taotlusel algatas linnavalitsus detailplaneeringu 2012. aastal.
Allikas: BNS